ADV Hervormde Kerk - Siekte: Terminaal
Jy is hier: Tuis Hulp Hulp uit die Bybel Siekte: Terminaal
Siekte: Terminale siekte
Oordenking: 2 Korintiërs 4:16-5:10
'n Gesin wat met hulle karavaan en tent vir twee weke by die see uitspan, weet almal dat dit 'n tydelike blyplek is. Ná die twee weke word die tent afgeslaan en netjies weggepak en daar word teruggekeer huis toe na 'n vaste struktuur van stene, sement en 'n staandak.
Ons liggaam is maar 'n aardse tentwoning, 'n tydelike blyplek. Hierdie tentwoning word op 'n daaglikse basis afgebreek deur die proses van siekte, swaarkry en veroudering. Die finale afbreek van hierdie tentwoning vind plaas by die dood.
Die gelowige kry egter onmiddellik ander blyplek as die dood ingetree het. Dit is 'n woning wat deur God gemaak is en dui op die verheerlikte liggaam. Paulus praat hiervan as hy sê hy verlang daarna om sy intrek by die Here te neem. Hy weet dit is vir hom verreweg die beste.
Paulus ken nie so iets soos afstand of tydsverloop tussen afsterwe en verheerliking nie. Dit is iets wat oombliklik plaasvind ná afsterwe. Dink maar ook aan Christus se woorde aan die berouvolle sondaar aan die kruis: "Ek verseker jou: Vandag sal jy saam met My in die paradys wees."
Tereg kan ons saam met Paulus vra: "Dood, waar is jou oorwinning? Dood waar is jou angel?" Ons dank God dat Hy aan ons die oorwinning gee deur ons Here Jesus Christus.